b'\n_START_ARTICLE_\nMai J\xc3\xa4rmut-Winnal\n_START_SECTION_\nHaridus\n_START_PARAGRAPH_\nL\xc3\xb5petas 1968. aastal Viljandi 1. Keskkooli, misj\xc3\xa4rel \xc3\xb5ppis 1970\xe2\x80\x931975 ERKI keraamika erialal. P\xc3\xa4rast ERKI l\xc3\xb5petamist t\xc3\xb6\xc3\xb6tas Mai J\xc3\xa4rmut 1981. aastani ARS-i keraamikaateljees, seej\xc3\xa4rel tegutses vabakutselise kunstnikuna kuni t\xc3\xb6\xc3\xb6leasumiseni 1993 \xc3\xb5ppej\xc3\xb5una EKA graafilise disaini osakonnas.\n_START_SECTION_\nT\xc3\xb6\xc3\xb6 ja looming\n_START_PARAGRAPH_\nMai J\xc3\xa4rmut on tegutsenud aktiivse loojana paark\xc3\xbcmmend aastat ning on l\xc3\xa4inud meie keraamikaloosse esimese t\xc3\xa4isverelise kujutava kunstnikuna, kelle loomingus v\xc3\xb5is kohata tarben\xc3\xb5ud v\xc3\xb5i dekoratiivvormi haruharva ja pigem erandina._NEWLINE_Oma loometeed alustas Mai J\xc3\xa4rmut ARS-i keraamikaateljees. K\xc3\xb5igepealt katsetas ta tarbekeraamikaga, kuid 1977 valminud serviis j\xc3\xa4igi viimaseks tema loomingulises biograafias. Omasemaks sai talle sel perioodi pigem abstraktne geomeetriline skulptuur \xe2\x80\x93 valdkond, mis v\xc3\xb5lus teda juba diplomit\xc3\xb6\xc3\xb6 tegemisel. Nii s\xc3\xbcndisidki esimesed kaalukad vormilahendused \xe2\x80\x93 "Ring" I ja II ning "Katkestatud ring" (1977). Siin oli tegemist ringikujuliste elava liigendusega kompositsioonidega, kus geomeetrilist korrap\xc3\xa4rasust ilmestab r\xc3\xbctmikas ja vaheldusrikas vormim\xc3\xa4ng.Selles t\xc3\xb6\xc3\xb6s on "sisukust m\xc3\xb5ttes ja tihedust vormis. See teos v\xc3\xa4ljub tavalise dekoratiivse teose raamidest." (I. Teder, NH 21.08.1977)_NEWLINE_Samal aastal valmisid tal aga hoopis teises vormikeeles loodud taiesed \xe2\x80\x93 kokkuk\xc3\xa4kerdatud "Tuub" k\xc3\xbcmnekordses suurenduses, peaaegu meetrik\xc3\xb5rgune "Hambahari" pastaga, hiiglaslik kindapaar "8,5" jt. Siin oli tegemist popstiiliga. Jaan Paavle s\xc3\xb5nul v\xc3\xb5\xc3\xb5ristusefektil rajanevate, tehiskeskkonda taasloovate esemete plastiliste "suurendustega", millega saadakse groteskne, absurdini viidud, loomulikust suurem eseme mudel. See popvaimsusel p\xc3\xb5hinev irrutus- ehk taasloodud esemete maailm naerab muhedalt ja mitte tigedalt v\xc3\xa4lja utilitaarse maailma. (NH 29.01.1984) See on uus s\xc3\xb5na Eesti keraamikas, mis esines esmakordselt k\xc3\xbcll p\xc3\xb5gusalt Ellinor Piipuu m\xc3\xb5nedes katsetustes, kuid p\xc3\xa4\xc3\xa4ses j\xc3\xb5uliselt maksvusele alles n\xc3\xbc\xc3\xbcd. Vaimukas leid oli maitseainekomplekt "Sool ja pipar" (1977), kus p\xc3\xb5hivorm kattus \xc3\xbcks \xc3\xbchele tavalise lambipirni omaga. Popkunsti valdkonda v\xc3\xb5ib paigutada ka mitmeid hilisemaid t\xc3\xb6id \xe2\x80\x93 autonumbri kordusel p\xc3\xb5hinev pannoo "66-77" (1980), keraamilisse paberisse m\xc3\xa4hkunud kala "Neljap\xc3\xa4ev" (1984), argiesemetest kujundatud pannoo "Lootuses" (1988), okastraati ja paela kujutavad seinaplaadid "Seosed" (1987) jt._NEWLINE_Paraku ei kanna kaugeltki k\xc3\xb5ik Mai J\xc3\xa4rmuti skulptuurid sajaprotsendiliselt popkunsti tunnuseid. nii n\xc3\xa4eme karmi otse\xc3\xbctlemist ja h\xc3\xbcperrealistlikke stiilitunnuseid protestiskulptuuris "Ei" (1984), hetkemeeleolu k\xc3\xa4tekujutistes "Puudutus" I ja "" (1984), lapsep\xc3\xb5lveihalust portreeskulptuuris "M\xc3\xa4lestus" (1988). V\xc3\xa4ga materjalip\xc3\xa4rased on tema s\xc3\xbcrrealistlike sugemetega kompositsioonid "Voolab" ja "Voolab l\xc3\xa4bi labida" (1982). Kuigi autor on lisanud enamikule oma skulptuuridest ette omaduss\xc3\xb5na "dekoratiivne", siis ainukeseks puhtakujuliseks dekoratiivvormiks v\xc3\xb5ib pidada vaid tema 1988 valminud "Ploome", mis v\xc3\xb5luvad kauni vormi, oskuslikult liidetud metalldetailide ja t\xc3\xa4iusliku glasuuriga. Uudselt m\xc3\xb5jus tema dokumentaalne \xc3\xbcleelusuurune "Autoportree" (1989), \xc3\xbcks p\xc3\xb5nevamaid keraamilisi maale meie keraamikas._NEWLINE_Iseloomustades Mai J\xc3\xa4rmuti ekspositsiooni keraamikute grupin\xc3\xa4itust A. H. Tammsaare majamuuseumis, \xc3\xbctleb T.K\xc3\xa4esel kujundlikult, et aastaid tagasi Mai J\xc3\xa4rmut s\xc3\xb5na otseses m\xc3\xb5tte heitis robustse \xc5\xa1amottkinda meie tarbekunsti aastaballile. Kuigi teda v\xc3\xb5is pidada popkunsti ja kontseptualismiga flirtijaks, on praeguseks sellest v\xc3\xa4lja t\xc3\xb6\xc3\xb6suhe n\xc3\xbc\xc3\xbcdiskunsti vaimsusega selle muutlikkuses ja heitlikkuses, meile sobivuses ja mittesobivuses. tema t\xc3\xb6\xc3\xb6des on kummalist aega seisatavat s\xc3\xbcrrealismi, kus idee on realiseeritud k\xc3\xbcllaltki banaalsete kujunditega ja millele meie tarbekunsti tehnoloogiline estetism lisab lokaalse v\xc3\xa4rvingu. (SV 23.12.1983)_NEWLINE_Mai J\xc3\xa4rmuti erilist, avangardistlikku rolli eesti keraamikas r\xc3\xb5hutab Jaak olep: "Traditsioonilisest keraamikast ei ole tema t\xc3\xb6\xc3\xb6d mitte materjali-, vaid kujundikesksed: reeglina k\xc3\xb5ik ta taiesed kujutavad midagi juba varem selles maailmas eksisteerivat. Sellisena on Mai J\xc3\xa4rmuti keraamika kujutava kunsti laadne, skulpturaalne. lisaks kujundiprimaarsusele eristab Mai j\xc3\xa4rmuti kunsti ka traditsioonilisest savikunstist erinev valik ja suhtumine neisse. \xc3\x95igupoolest just see teebki ta kunsti avangardseks. (\xe2\x80\xa6) Mai J\xc3\xa4rmut on \xc3\xbcks v\xc3\xa4heseid keraamikuid, kes hea maitse ja tundeilu ohverdab k\xc3\xb5hklemata emotsionaalse efekti kasuks. see on pilkup\xc3\xbc\xc3\xbcdev kunst, h\xc3\xa4\xc3\xa4lekas kunst." ("Mai J\xc3\xa4rmut" 1988)._NEWLINE_Mai J\xc3\xa4rmuti loomingut on tunnustatud rohkete preemiatega (1977 ja 1983 noortekoondise aastapreemia, diplomid ja medalid Balti vabariikide noorte tarbekunstnike loomingu n\xc3\xa4itustel Riias 1980 ja 1984, Baltimaade III ja IV tarbekunstitriennaalide preemiad 1985 ja 1988 ning Kristjan Raua nimeline kunsti aastapreemia 1989)._NEWLINE_Leo Rohlin 2007 \xe2\x80\x93 "Eesti keraamika ajast aega"\n_START_SECTION_\nIsiklikku\n_START_PARAGRAPH_\nTema abikaasa on Villu J\xc3\xa4rmut.'